S-80/2012

Mál þetta höfðaði lögreglustjórinn á Akranesi með ákæru 8. maí 2012 á hendur ákærða, L-kk-þgf I-kk-þgf M-kk-þgf, kt. …, Asparskógum 20 á Akranesi. Málið var dómtekið 19. júní 2012.

Í ákæruskjali segir að málið sé höfðað gegn ákærða fyrir eftirgreind umferðar- og fíkniefnalagabrot sunnudaginn 25. mars 2012 með því að hafa:

I.

Ekið bifreiðinni TR-109 austur Akrafjallsveg, Hvalfjarðarsveit undir áhrifum bannaðra ávana- og fíkniefna, uns lögreglan stöðvaði aksturinn á móts við Skollholt.

Í blóðsýni sem tekið var úr ákærða í framhaldi af handtöku mældist magn amfetamíns 155 ng/ml. og í þvagi fundust amfetamína og tetrahýdrókannabínólsýra en efnin eru í flokki ávana- og fíkniefna sem bannað er á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

Brot ákærða skv. þessum ákærulið þykir varða við 1. mgr. sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 með áorðnum breytingum.

II.

Á sama tíma og I. töluliður greinir haft í sínum vörslum 0,38 g af tóbaksblönduðu kannabisefni og 0,04 g af kannabisstönglum en lögreglan fann efnið við leit í íbúð ákærða að Asparskógum 20, Akranesi í framhaldi af handtöku ákærða.

Brot ákærða skv. þessum ákærulið þykir varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, lög 13/1985, 82/1998 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

IV.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga sbr. 25. gr. laga nr. 44/1993 og 18. gr. laga nr. 66/2006. Þess er jafnframt krafist að ofangreind fíkniefni sem hald var lagt á við rannsókn málsins verði gerð upptæk með dómi samkvæmt 6. mgr. 5. gr. laga nr. 65/1974, sbr. lög 68/2001 og 2. mgr. 14. gr. reglugerðar nr. 233/2001.

Ákærði hefur fyrir dómi skýlaust játað að hafa framið þau brot sem honum eru gefin að sök í ákærum og er játning hans studd sakargögnum. Eru því efni til að leggja dóm á málin samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin, sem réttilega eru færð til refsilaga í ákæru.

Samkvæmt sakavottorði hefur ákærði frá árinu 2007 hlotið þrjá dóma og einu sinni gengist undir lögreglustjórasátt fyrir brot gegn almennum hegningarlögum og umferðarlögum. Ákærði hlaut síðast dóm 12. september 2011, vegna brots gegn almennum hegningarlögum, þar sem refsing var ákveðin tveggja mánaða fangelsi skilorðsbundið í þrjú ár.

Með broti sínu nú hefur ákærði í þriðja sinn gerst sekur um brot gegn 45 eða 45. gr. a. umferðarlaga. Þá rauf ákærði skilorð fyrrgreinds skilorðsdóms með brotinu. Með vísan til 60. gr. almennra hegningarlaga ber að taka upp refsingu samkvæmt þeim dómi og dæma með í þessu máli þannig að ákærða verði gerð refsing í einu lagi að teknu tilliti til 77. gr. laganna. Að þessu virtu er refsing hans hæfilega ákveðin fangelsi í þrjá mánuði en rétt þykir að hluti refsingar hans verði bundinn skilorði svo sem nánar greinir í dómsorði.

Með vísan til 101. og 102. gr. umferðarlaga verður ákærði sviptur ökurétti ævilangt.

Með vísan til þeirra lagaákvæða sem greinir í ákæru verða gerð upptæk þau fíkniefni sem lögregla lagði hald á við rannsókn málsins.

Með vísan til. 1. mgr. 218. gr. laga nr. 88/2008 verður ákærði dæmdur til að greiða sakarkostnað samkvæmt yfirliti lögreglu, svo sem greinir í dómsorði.

A-x-x V: M-kk-nf, héraðsdómari, kveður upp dóm þennan.

D Ó M S O R Ð:

Ákærði, L-kk-nf I-kk-nf M-kk-nf, sæti fangelsi í þrjá mánuði en fresta skal fullnustu tveggja mánaða af refsingunni og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Ákærði er sviptur ökurétti ævilangt.

Ákærði sæti upptöku á 0,38 g af tóbaksblönduðu kannabisefni og 0,04 g af kannabisstönglum

Ákærði greiði 135.317 krónur í sakarkostnað

A-x-x V. M-kk-nf